CELEX: 32008R0571
Language: hu
Date: 2008-06-19 00:00:00
Title: A Bizottság 571/2008/EK rendelete ( 2008. június 19.) a 999/2001/EK európai parlamenti és tanácsi rendelet III. mellékletének a BSE-re vonatkozó éves ellenőrzési programok felülvizsgálati kritériumai tekintetében történő módosításáról (EGT-vonatkozású szöveg)

20.6.2008   
            
            
               HU
            
            
               Az Európai Unió Hivatalos Lapja
            
            
               L 161/4
            
         
      A BIZOTTSÁG 571/2008/EK RENDELETE
   
   (2008. június 19.)
   a 999/2001/EK európai parlamenti és tanácsi rendelet III. mellékletének a BSE-re vonatkozó éves ellenőrzési programok felülvizsgálati kritériumai tekintetében történő módosításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak 23. cikke (1) bekezdésére,
   mivel:
   
               (1)
            
            
               A 999/2001/EK rendelet meghatározza az állatokban előforduló fertőző szivacsos agyvelőbántalmak (TSE-k) megelőzésére, az ellenük való védekezésre és a felszámolásukra vonatkozó szabályokat. A rendelet előírja, hogy minden egyes tagállamnak a fertőző szivacsos agyvelőbántalmakra vonatkozóan aktív és passzív megfigyelésen alapuló éves ellenőrzési programot kell elvégeznie.
            
         
               (2)
            
            
               A 999/2001/EK rendelet 6. cikkének (1b) bekezdése előírja, hogy azon tagállam, amely bizonyítani tudja az ország járványügyi helyzetének javulását, kérelmezheti az éves ellenőrzési programok felülvizsgálatát.
            
         
               (3)
            
            
               Számos olyan tagállam, amelyben a szarvasmarhák szivacsos agyvelőbántalma (BSE) járványügyi helyzetének javulását figyelték meg, érdeklődést mutatott a BSE-re vonatkozó éves ellenőrzési programja felülvizsgálata iránt. Annak lehetővé tétele érdekében, hogy a tagállamok kérelmet nyújthassanak be a Bizottsághoz a BSE-re vonatkozó ellenőrzési programjuk felülvizsgálatára, meg kell állapítani a BSE járványügyi helyzetének javulását igazoló kritériumokat.
            
         
               (4)
            
            
               E kritériumok olyan járványügyi mutatók, amelyek segítségével számszerűsítve értékelhető a tagállamokban fennálló BSE helyzet éveken át történő alakulása.
            
         
               (5)
            
            
               Az egyértelműség és egységesség érdekében a 999/2001/EK rendelet III. mellékletében meg kell határozni ezeket a kritériumokat.
            
         
               (6)
            
            
               A 999/2001/EK rendeletet ezért ennek megfelelően módosítani kell.
            
         
               (7)
            
            
               Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 999/2001/EK rendelet III. melléklete e rendelet mellékletével összhangban módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2008. június 19-én.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 147., 2001.5.31., 1. o. A legutóbb a 357/2008/EK bizottsági rendelettel (HL L 111., 2008.4.23., 3. o.) módosított rendelet.
   
      MELLÉKLET
      A 999/2001/EK rendelet III. melléklete A. fejezetének I. része a következő 7. ponttal egészül ki:
      
         „7.   A 6. cikk (1b) bekezdésében említett, a BSE-re vonatkozó éves ellenőrzési programok (a továbbiakban: BSE ellenőrzési programok) felülvizsgálata
         7.1.   A tagállamok kérelmei
         A tagállamok által a Bizottsághoz éves BSE ellenőrzési programjuk felülvizsgálata iránt benyújtott kérelmeknek legalább az alábbiakat kell tartalmazniuk:
         
                     a)
                  
                  
                     az elmúlt hatéves időszakban a tagállam területén alkalmazott éves BSE ellenőrzési rendszer, beleértve a 7.2. pontban meghatározott járványügyi kritériumoknak való megfelelést igazoló részletes dokumentációt;
                  
               
                     b)
                  
                  
                     információk a rendelet 6. cikke (1b) bekezdése harmadik albekezdésének b) pontjában említett, az elmúlt hatéves időszakban a tagállam területén alkalmazott szarvasmarha azonosítási és nyomonkövetési rendszerről, beleértve az 1760/2000/EK európai parlamenti és tanácsi rendelet (1) 5. cikkében említett számítógépes adatbázis működésének részletes leírását;
                  
               
                     c)
                  
                  
                     információk az elmúlt hatéves időszakban a tagállam területén az állatok takarmányozására vonatkozó tilalmakról, beleértve a 6. cikk (1b) bekezdése harmadik albekezdésének c) pontjában említett, haszonállatokra vonatkozó takarmányozási tilalom végrehajtásának részletes leírását, valamint a mintavételi tervet, a szabálytalanságok számát és típusát és a nyomon követés eredményeit;
                  
               
                     d)
                  
                  
                     a javasolt felülvizsgált BSE ellenőrzési program részletes leírása, amely tartalmazza azt a földrajzi területet, ahol a programot végre kell hajtani, valamint a szarvasmarhafélék azon szubpopulációinak leírását, amelyekre a felülvizsgált BSE ellenőrzési program kiterjed, beleértve a vizsgálatra vonatkozó korhatár és mintanagyság feltüntetését;
                  
               
                     e)
                  
                  
                     egy olyan átfogó kockázatelemzés eredménye, amely igazolja, hogy a felülvizsgált BSE ellenőrzési program biztosítja az emberi és állati egészség védelmét. A kockázatelemzésnek tartalmaznia kell egy születési kohort elemzést vagy más olyan releváns tanulmányokat, amelyek annak igazolását célozzák, hogy a TSE kockázatcsökkentő intézkedéseket, beleértve a 6. cikk (1b) bekezdése harmadik albekezdésének c) pontjában említett takarmányozási tilalmat hatékonyan végrehajtották.
                  
               7.2.   Járványügyi kritériumok
         A BSE ellenőrzési terv felülvizsgálatára irányuló kérelmeket a Bizottság csak akkor fogadja el, ha az érintett tagállam igazolni tudja, hogy területén a 6. cikk (1b) bekezdése harmadik albekezdésének a), b) és c) pontjában meghatározott követelményeken kívül az alábbi járványügyi kritériumok is teljesülnek:
         
                     a)
                  
                  
                     a 6. cikk (1b) bekezdése harmadik albekezdésének b) pontjában említett közösségi BSE-vizsgálati rendszer végrehajtását követő legalább hatéves időszakban:
                     vagy
                     
                                 i.
                              
                              
                                 a felnőtt szarvasmarha-populációban (24 hónapnál idősebb) megfigyelt BSE előfordulási arány átlagos csökkenése meghaladta a 20 %-ot, és a 6. cikk (1b) bekezdése harmadik albekezdésének c) pontjában említett, a haszonállatokra vonatkozó teljes közösségi takarmányozási tilalom végrehajtását követően született, BSE-vel fertőzött szarvasmarhák teljes száma nem haladta meg a megerősített BSE esetek teljes számának 5 %-át;
                                 vagy
                              
                           
                                 ii.
                              
                              
                                 a felnőtt szarvasmarha-populációban (24 hónapnál idősebb) a BSE előfordulásának megfigyelt éves aránya folyamatosan 1/100 000 alatt maradt;
                                 vagy
                              
                           
                                 iii.
                              
                              
                                 az 1 000 000 egyednél kisebb felnőtt (24 hónapnál idősebb) szarvasmarha-populációval rendelkező tagállam esetében a megerősített BSE esetek összesített száma öt alatt maradt.
                              
                           
               
                     b)
                  
                  
                     az a) pontban említett hatéves időszakot követően nincs bizonyíték arra, hogy a BSE járványügyi helyzet romlik.
                  
               
      
         (1)  HL L 204., 2000.8.11., 1. o.”